Weermaglid se wapen in kaping geroof | Netwerk24
Deur Cara-Lee Dorfling 25 Junie 2019 19:00
Dit is minstens die vyfde vuurwapen wat die afgelope maand deur rowers in die Nelson Mandelabaai-metro afgevat word.
Die voorval het Maandag omstreeks 17:30 op die R334 in Motherwell gebeur.
Kapt. André Beetge, polisiewoordvoerder, sê die 54-jarige man en ’n passasier het na bewering met ’n Toyota Corolla gery toe hulle vir ’n jong man stilgehou het wat met ’n voorwerp in die middel van die pad gespeel het.
Dieselfde jong man het blykbaar na die slagoffer, ’n weermaglid wat van diens was, se motor gehardloop en die ruit aan die passasierskant stukkend geslaan voordat drie gewapende mans uit die nabygeleë bosse gekom en by die motor ingeklim het. Die slagoffer is na die agtersitplek gedwing en een van die kapers het die motor verder bestuur.
Volgens die polisie se inligting is die slagoffer en sy passasier na bosse in die NU29-woonbuurt in Motherwell geneem waar hulle vasgebind is. Nadat die weermaglid se vuurwapen en sy besittings afgeneem is, het die kapers met die Corolla weggery.
Die slagoffers het hulself losgemaak en die voorval by die polisie aangemeld.
Beetge sê dit is nog onduidelik wie die passasier is wat saam met die weermaglid was. Dit sal saam met die motorkaping ondersoek word.
Meer oor: Nelson Mandelabaai-Metro | Port Elizabeth | Wapen | Misdaad | Kaping